ยันเก็บภาษีคณะบุคคลไม่กระทบคนดี
สรรพากรแจงรีดภาษีคณะบุคคลไม่สะเทือนคนดี ชี้ต่อไปจะเหลือน้อยรายลง
28 มี.ค. 2558

สรรพากรแจงรีดภาษีคณะบุคคลไม่สะเทือนคนดี ชี้ต่อไปจะเหลือน้อยรายลง
นายประสงค์ พูนธเนศ อธิบดีกรมสรรพากร เปิดเผยว่า การเก็บภาษีคณะบุคคลและห้างหุ้นส่วนจำกัดที่มีการแก้กฎหมายใหม่ จะไม่สร้างปัญหาให้กับผู้เสียภาษีอย่างถูกต้องให้ต้องเสียภาษีซ้ำซ้อน ตามที่นักบัญชีหรือธนาคารพาณิชย์กังวล เพราะกรมสรรพากรได้มีการพิจารณาการแก้กฎหมายมาเป็นอย่างดีแล้ว
อธิบดีกรมสรรพากร กล่าวว่า ในกรณีของการเปิดบัญชีเงินฝากร่วมกันตั้งแต่ 2 คนขึ้นไป ให้ถือเป็นคณะบุคคลด้วยนั้น ไม่ได้ทำให้ผู้ที่ฝากเงินร่วมกันที่ไม่ได้ตั้งใจเป็นคณะบุคคลได้รับผลกระทบจากกฎหมายใหม่ หรือทำเสียภาษีซ้ำซ้อน เช่น กรณีที่พ่อแม่เปิดบัญชีร่วมกับลูก เพราะหากมีการเสียภาษีดอกเบี้ยรับ 15% แล้วไม่มีการขอคืนภาษีดังกล่าว ก็ไม่ต้องนำรายได้จากดอกเบี้ยมารวมคิดเป็นรายได้เพื่อเสียภาษีเงินได้บุคคลธรรมดาตอนสิ้นปี
ทั้งนี้ ที่ผ่านมามีคณะบุคคลที่ตั้งขึ้นมาร่วมกันฝากเงินเพื่อดำเนินการหลีกเลี่ยงภาษีจากดอกเบี้ย 15% โดยมีการแบ่งรายได้จากดอกเบี้ยกันจนไม่ถึงเกณฑ์ต้องเสียภาษีดอกเบี้ย 15% ซึ่งทางกรมสรรพากรเห็นว่าเป็นการกระทำที่ไม่ถูกต้อง
อย่างไรก็ตาม กรณีของห้างหุ้นส่วนจำกัดที่นักบัญชีมองว่า กฎหมายใหม่ทำให้เสียภาษีซ้ำซ้อน เพราะต้องนำกำไรของห้างหุ้นส่วนจำกัดที่เสียภาษีแล้ว จากนั้นหุ้นส่วนจะต้องนำกำไรไปรวมกับรายได้เพื่อเสียภาษีเงินได้บุคคลธรรมดาอีกครั้ง ถือเป็นเรื่องปกติของการเสียภาษี เพราะบริษัทจำกัด เมื่อมีกำไรหลังหักภาษีแล้วมีการจ่ายเงินปันผลให้ผู้ถือหุ้น ผู้ถือหุ้นก็ต้องนำไปเป็นรายได้เพื่อเสียภาษีตอนสิ้นปีอีกครั้งหนึ่ง
สำหรับการออกกฎหมายใหม่ของคณะบุคคลและห้างหุ้นส่วนจำกัด เพื่อป้องกันการเลี่ยงภาษีโดยคาดว่าในอนาคตคณะบุคคลจะเหลืออยู่น้อยมาก เพราะเลี่ยงภาษีไม่ได้เหมือนที่ผ่านมา และจะเหลือแต่คณะบุคคลที่ตั้งขึ้นเพื่อดำเนินกิจกรรมที่ไม่หวังผลกำไรจริงๆ เช่น การตั้งคณะบุคคลขึ้นเพื่อหาเงินไปบริจาคให้วัด เมื่อมีรายก็ให้วัดทั้งหมดไม่เหลือกำไร ซึ่งไม่ต้องเสียภาษี เป็นต้น